貽寬恤聞人太博
作者：呂陶
朝代：宋

paragraphs: 治平日久法制寬，遠方民力尤衰殘。
昔之陸海號富庶，今也樂歲嗟饑寒。
不惟淺夫事苟簡，抑有能吏爭彫刓。
天涯僻陋九重阻，自棄溝壑甘長嘆。
咄嗟蚩蚩乃邦本，基本堅厚邦如磐。
吾君仁聖重恤此，擇才將命圖全安。
詔云詢訪民疾苦，可以革弊而更端。
士之蓄藴貴及物，鎡基智慧乘時難。
惟君措置有大略，高談所吐皆瑯玕。
力蠲積祲少顧避，深體上意思保完。
綱維修舉有條目，源流澄潔無波瀾。
遲聞王澤得下究，淪浸骨髓其聲歡。